text: Flere uheld efter isglat morgen
  08 marts 2012 kl. 07.07
  Nattefrost i især det østjyske var årsag til 5 færdselsuheld i morgentimerne. De implicerede slap med småknubs.
  Det glatte føre kom bag på flere bilister i de tidlige morgentimer:
  På Hylkedalsvej ved Lunderskov mistede en 27-årig mand herredømmet over bilen og endte i et autoværn.
  På den tilstødende Skanderup Landevej kørte en 80-årig kvinde fra Seest i grøften og kunne ikke selv komme ud af bilen. 
  På Røddingvej i Vamdrup endte en 29-årig kvinde i grøften da bilen fortsatte ligeud i en venstresvingskurve. 
  En 41-årig kvinde fra Vejle blev overrasket af de glatte veje på Skovvejen ved Jordrup. Bilen endte på siden og kvinden måtte skæres fri. Hun blev sendt til et tjek på Kolding Sygehus, men er udskrevet igen.
  På Platinvej i Kolding blev en 37-årig mand blændet af morgensolen, da han ville foretage et venstresving. Han svingede alligevel og ramte en modkørende som blev skubbet videre over i en tredje bilist.
  Ingen kom alvorligt til skade ved nogen af uheldene. Det oplyser Sydøstjyllands Politi.
  